L’ajuntament busca amb l’associació de locals d’oci nocturn del municipi solucionar el problema a la zona nit
Governació

13/08/2007

Es preveuen una sèrie de mesures per donar més qualitat

Acabar amb els conceptes negatius de la zona nit d’Empuriabrava és una de les prioritats del nou Govern d’Unitat per a aquesta legislatura. Per portar-ho a terme, es prendran una sèrie de mesures que suposaran la implicació de diferents departaments municipals i l’entesa amb els propietaris dels locals d’oci nocturn.

Avui (13/08/07) s’ha fet la roda de premsa  conjunta entre l’Ajuntament de Castelló d’Empúries, l’Associació de Locals d’Oci Nocturn de Castelló i Empuriabrava (ALONCE) i FECASARM (Federació Catalana d’Assocaicions d’Activitats Recreatives Musicals) on s’ha avançat les principals mesures que es prendran properament per dinamitzar, rellançar i donar una millor imatge al sector.

L’Alcalde, Salvi Güell, ha manifestat la intenció del nou Govern d’Unitat de posar fre a aquesta situació “que tant mala imatge dóna i que distorsiona l’esperit del municipi”. D’altra banda, el Tinent d’Alcalde i regidor d’urbanisme, Pere Iglesias, manifesta que “aquest és un bon començament de les negociacions i mesures que es pretenen executar” explicant que és un dels primers compromisos d’aquest nou govern municipal, “d’aquí uns mesos veurem canvis de debò”.

Les intervencions que avui s’han exposat són:

Per part de l’Ajuntament

Àrea de Governació
L’Ajuntament de Castelló d’Empúries planificarà amb la Policia Local un dispositiu de vigilància i control amb coordinació amb els responsables de la comissaria dels Mossos d’Esquadra de Roses. Agents de paisà  i uniformats vetllaran perquè no es declarin incidents de cap tipus a l’exterior dels bars.

Àrea d’Urbanisme
Un interessant projecte urbanístic podrà transformar la cara exterior de la zona d’oci nocturn. La unificació d’un sol criteri dissenyaria una terrassa exterior moderna, atractiva i segura. Per aquest motiu es proposen separadors amb vegetació, model de cadires únic, la possibilitat de carpes com a cobert de les terrasses.

Àrea d’Urbanisme (Activitats)
El Departament d’Interior aconsella un criteri únic en l’horari del tancament dels locals d’oci nocturn, per evitar el trànsit de persones que busquen, dins d’una mateixa zona, altres propostes d’oci quan es tanquen les primeres. Unificant els horaris s’evitarà aquest fluid acabant amb les conseqüents baralles que sovint es produeixen.


Per part dels locals

Mesures jurídiques
L’Associació de Locals d’Oci Nocturn de Castelló i Empuriabrava, amb el recolzament de Fecasarm, es personaran com a acusació popular davant de qualsevol aldarull que distorsioni la imatge del sector i posi en perill la integritat de les persones i l’ordre públic.

Mesures de seguretat
Es reforçarà la seguretat de la zona nit amb una empresa de seguretat privada i la instal·lació de càmeres de videovigilància.

